Reggeli Istentisztelet
Pünkösd utáni 15. vasárnap – 2026. szeptember 6. – Szent Mihály főangyal kolosszei csodája
Kezdő áldás
Dicsőség a szent, egyvalóságú, elevenítő és feloszthatatlan Háromságnak, az Atyának és Fiúnak és Szentléleknek, mindig, most és mindenkor és örökkön örökké.
Amen.
Dicsőség a magasságban Istennek, / békesség a földön és jóakarat az embereknek! (Háromszor)
Uram nyisd meg ajkaimat, / és szám a te dicséretedet fogja hirdetni! (Kétszer)
3. Zsoltár
Uram, mennyire megsokasodtak, kik engem szorongatnak. / Sokan támadnak ellenem. - Sokan mondják lelkemnek: / nincs neki szabadulása az ő Istenében. - Te pedig Uram, én oltalmazóm vagy; / én dicsőségem, ki fölemeled fejemet. - Szómmal az Úrhoz kiáltottam; / és meghallgatott engem az ő szent hegyéről. - Én szenderegtem, és mély álomban voltam, / és fölkeltem, mert az Úr megtartott engem. - Nem félek az engem környező nép ezreitől; / kelj föl Uram, szabadíts meg engem, én Istenem! - Mert te verted meg mind, kik ok nélkül ellenkeztek velem; / a bűnösök fogait összetörted. - Az Úré a szabadítás, / és népeden a te áldásod. - Én szenderegtem és mély álomban voltam, / és fölkeltem, mert az Úr megtartott engem. 
Dicsőség az Atyának és Fiúnak és Szentléleknek, most és mindenkor és örökkön örökké! Amen 
Alleluja, Alleluja, Alleluja, dicsőség néked, Isten. (Kétszer recitálva, harmadszor énekelve)
Békességi ekténia
Békességben könyörögjünk az Úrhoz!
Uram, irgalmazz!
A mennyei békéért és lelkünk üdvösségéért könyörögjünk az Úrhoz!
Uram, irgalmazz!
Az egész világ békességéért, Isten szentegyházainak jólétéért és mindnyájunk egyesítéséért könyörögjünk az Úrhoz!
Uram, irgalmazz!
Ezen szent hajlékért s mindazokért, kik ide hittel, buzgósággal és istenfélelemmel járnak, könyörögjünk az Úrhoz!
Uram, irgalmazz!
[bookmark: OLE_LINK1][bookmark: OLE_LINK2][bookmark: OLE_LINK3][bookmark: OLE_LINK4]Szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), a tisztes áldozópapságért, a Krisztus-szerinti segédlő papságért, az egész egyházi rendért és a népért könyörögjünk az Úrhoz!
Uram, irgalmazz!
Ezen városért (községért), minden városért, községért és vidékért, s az azokban lakó hívekért könyörögjünk az Úrhoz!
Uram, irgalmazz!
A levegőnek kedvező mérsékletéért, a föld terményeinek bőségéért és békességes időkért könyörögjünk az Úrhoz!
Uram, irgalmazz!
A hajózókért, utazókért, betegekért, fáradozókért, foglyokért s ezek szabadulásáért könyörögjünk az Úrhoz!
Uram, irgalmazz!
Hogy mentsen meg minket minden aggódástól, haragtól és szükségtől, könyörögjünk az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert téged illet minden dicsőség, tisztelet és imádás, Atya és Fiú és Szentlélek, most és mindenkor és örökkön örökké.
Amen.
Isten az Úr…
Isten az Úr és megvilágosít minket, áldott, ki az Úr nevében jő!
6. hang
Isten az Úr és megvilágosít minket, áldott, aki az Úr nevében jő! 
Előversek. 1. Adjatok hálát az Úrnak, mert jó, mert irgalma örökkévaló!
2. A pogányok mind körülvettek engem, de az Úr nevében visszavertem őket.
3. Az Úr műve ez, és csodálatos a mi szemünkben.
Tropárok
6. hang (201. oldal)
Angyali erők jelentek meg, Uram, a te sírodon, / és az őrző katonák levének, mint a holtak, / és Mária állott a sírnál, / keresvén a te legtisztább testedet: / te pedig meghódítád a poklot, / nem kísértetvén meg általa, / és találkoztál a Szűzzel, / életet ajándékozván neki. / Ki feltámadtál halottaidból, /’ Uram, dicsőség néked!
Dicsőség… 4. hang (Ménea)
Ó, mennyei seregek fővezére, / kérünk téged, mi méltatlanok, / hogy imáid által végy minket körül / szellemi dicsőséges szárnyaid árnyékával, / és oltalmazz meg bennünket, / kik előtted alázattal borulunk le, és kiáltjuk: / A veszedelmektől óvj meg minket, te, /’ vezére a felsőbb erőknek!
Most és… 4. hang (894. oldal)
Az örök idők óta elrejtett / s még az angyalok előtt is ismeretlen mély titok / teáltalad, Istenszülő, lett a földön nyilvánvalóvá: / az összevegyülés nélkül változatlanul megtestesült / és önként keresztre emelkedett Isten, / ki föltámasztotta ősatyánkat, /’ mentse meg a haláltól a mi lelkünket is!
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert tied a hatalom, tied az ország, az erő és a dicsőség most és mindenkor, és örökkön örökké. 
Amen.
Kathizmálionok
6. hang (195. oldal)
A sír megnyílott, / a pokol siránkozott, / Mária pedig az elrejtőzött apostoloknak kiáltá: / Jöjjetek elő szőlőmunkások, / hirdessétek a föltámadás igéjét, / föltámadt az Úr /’ adván a világnak gazdag kegyelmet.
Dicsőség… 
Urunk, a te sírod előtt állva, / Mária Magdolna sírva kiáltott föl, / kertésznek gondolván téged, s mondván: / Hová rejtetted el az örökkévaló Életet? / Hová tetted a kerubtrónon ülőt? / Hiszen az őrök félelmükben elájultak. / Vagy adjátok elő az én Uramat, / vagy kiáltsátok velem ti is: / Ki a holtak között voltál, és az elhunytakat föltámasztottad, /’ dicsőség néked!
Most és… Az Istenszülőé. 
Gedeon a te foganásodat írta le, / Dávid a te szülésedet jövendölte meg, Istenszülő, / mert mint harmat a gyapjúra, / úgy szállt az Ige szíved alá, / és mint szent föld mag nélkül sarjaztad, ó Jóságos, /’ Krisztus Istenünket, a világ üdvösségét.
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert jóságos és emberszerető Isten vagy, és téged dicsőítünk, Atya és Fiú és Szentlélek, most és mindenkor és örökkön örökké. 
Amen.
Kathizmálionok
6. hang (196. oldal)
Az élet a sírban feküvék, / a sírkő pecséttel láttatott el, / Krisztust, mint az aluvó királyt vitézek őrizték, / ki ellenségeit láthatatlanul lesújtván /’ föltámadt halottaiból.
Dicsőség... 
Jónás a te sírodat írta le, / Simeon a te isteni föltámadásodat jövendölte meg, / halhatatlan Urunk, / mert halottként a sírba szállván le / összetörted a pokol kapuit, / és mint uralkodó enyészetlenül feltámadtál a világ üdvözítésére, / Krisztus Istenünk, /’ megvilágosítván a sötétben levőket.
Most és... Az Istenszülőé. 
Istenszülő Szűz! / Imádd a keresztre önként fölszállott, / és halottaiból föltámadt Krisztus Istenünket, / a te Fiadat, /’ hogy üdvözítse a mi lelkünket!
Föltámadási magasztaló ének
(27. oldal)
Elővers: Áldott vagy te, Uram, / taníts meg engem / a te igazságaidra! (Zsolt 118,2)
Az angyalok gyülekezete elámult, / látván, hogy te, Üdvözítőnk, / a holtak közé számíttatol, / s hogy a halál erejét megtörted, / s Ádámot is / magaddal fölemelted, / s a pokoltól /’ megszabadítottál mindenkit.
Miért vegyítitek / bánatos könnyekkel / a drága kenetet, ó tanítványok? / Hisz a síron tündöklő angyal / a kenethozó asszonyoknak kijelenté: / Lássátok az üres sírboltot / és értsétek meg, / hogy az Üdvözítő /’ föltámadt a sírból!
Korán reggel / a kenethozók könnyezve / siettek a te sírodhoz, / de eléjük állt az angyal és örvendezve mondá: / A kesergés ideje elmúlt, ne sírjatok, / de a föltámadást /’ az apostoloknak hirdessétek!
A kenethozó asszonyok / eljövén a te sírodhoz, Üdvözítőnk / és siránkozának, / az angyal pedig szólván hozzájuk mondá: / Mit keresitek az élőt a holtak között? / Ő mint Isten, /’ föltámadt a sírból.
Dicsőség... 
Imádjuk az Atyát, / a Fiút és a Szentlelket, / az egyvalóságú / Szentháromságot, / a szeráfokkal kiáltván föl: /’ Szent, szent, szent vagy, Uram!
Most és… 
Életadót szülvén, ó Szűz, / Ádámot a bűntől megtisztítottad, / s Évának gyötrelem helyett / örömet ajándékoztál, / az élettől elesetteket pedig arra / ismét méltókká tette /’ a tőled megtestesült /’ igaz Istenember.
Alleluja, / alleluja, alleluja, / dicsőség néked Isten!
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert megszenteltetett és megdicsőíttetett a te legdrágább és fölséges neved, Atya és Fiú és Szentlélek, most és mindenkor és örökkön örökké. 
Amen.
Ipákoj
Önként vállalt életteremtő halálod által, Krisztus, / mint Isten, megtörted a pokol kapuit, / és az ősi paradicsomot nekünk megnyitottad, / s halottaidból föltámadván, / kimentetted életünket az enyészetből.
Evangélium
Figyelmezzünk! Békesség † mindnyájatoknak! Bölcsesség, figyelmezzünk!
Prokimen, 6. hang: Uram, ébreszd föl hatalmasságodat, / és jöjj el, hogy megszabadíts minket. (Zsolt 79,3) 
Könyörögjünk az Úrhoz!
Uram, irgalmazz!
Mert szent vagy te, mi Istenünk, és a szentekben nyugszol, és téged dicsőítünk, Atya és Fiú és Szentlélek, most és mindenkor és örökkön örökké!
Amen.
Minden lélek dicsérje az Urat! (Zsolt 150,6).
Minden lélek dicsérje az Urat!
Hogy a szent evangélium meghallgatására méltónak találtassunk, békességben könyörögjünk az Úrhoz!
Uram, irgalmazz, irgalmazz!
Békesség mindnyájatoknak!
És a te lelkednek, lelkednek!
Bölcsesség, igazhívők, hallgassuk a szent evangéliumot! Szent N. evangéliumának olvasása.
Dicsőség néked, Uram, dicsőség néked!
Figyelmezzünk!
(Evangélium-olvasás)
Dicsőség néked, Uram, dicsőség néked!
Látván Krisztus föltámadását, az egyedül bűnnélküli Úr Jézust imádjuk. Kereszted előtt leborulunk, Krisztus, és szent föltámadásodat énekeljük és dicsőítjük, mert te vagy a mi Istenünk és kívüled mást nem ismerünk, a te nevedet nevezzük. Jertek, minden hívek, hajoljunk meg Krisztus szent föltámadásának, mert íme, Kereszt által lőn az egész világ öröme. Mindenkor áldva az Istent, énekeljük az ő feltámadását, mert a megfeszíttetést elszenvedvén, halállal megrontotta a halált.
50. zsoltár
Könyörülj rajtam, Isten, / a te nagy irgalmasságod szerint, / és könyörületed sokasága szerint töröld el gonoszságomat! / Moss meg engem mindinkább gonoszságomból, / és bűnömtől tisztíts meg engem! / Mert elismerem gonoszságomat, / és bűnöm előttem van mindenkor. / Egyedül ellened vétettem, / és gonoszt előtted cselekedtem, / hogy igaznak bizonyulj igéidben, / és győztesnek ítéletedben. / Mert íme, vétekben fogantattam, / és bűnökben fogant engem anyám. / Mert íme, az igazságot szereted, / a te bölcsességed titkos és elrejtett dolgait kinyilatkoztattad nekem. / Hints meg engem izsóppal, és megtisztulok, / moss meg engem, és a hónál fehérebb leszek! / Add, hogy örömöt és vigasságot halljak, / és örvendezzenek megalázott csontjaim! / Fordítsd el orcádat bűneimről, / és töröld el minden gonoszságomat! / Tiszta szívet teremts bennem, ó Isten, / és az igaz lelket újítsd meg benső részeimben! / Ne vess el engem színed elől, / és Szent Lelkedet ne vedd el tőlem! / Add vissza nekem üdvözítésed örömét, / és uralkodó lélekkel erősíts meg engem! / Megtanítom útjaidra a gonoszokat, / és az istentelenek hozzád térnek. / Szabadíts meg engem a vérbűntől, Isten, üdvösségem Istene, / és nyelvem magasztalni fogja a te igazságodat! / Uram, nyisd meg ajkaimat, / és szám a te dicséretedet fogja hirdetni! / Mert ha kedvelnéd, áldozatot adtam volna, / de az égőáldozatokban nem telik kedved. / Áldozat Istennek a töredelmes lélek, / a töredelmes és alázatos szívet, ó Isten, nem veted meg. / Tégy jót, Uram, jóakaratodból Sionnal, / hogy felépüljenek Jeruzsálem kőfalai! / Akkor veszed kedvesen az igazság áldozatát, / az ajándékot és égőáldozatokat, / akkor tesznek oltárodra borjakat.
Evangélium-csókolási sztichirák
Dicsőség… 6. hang
Szent apostolaidnak imádságai által, / irgalmas Urunk, /’ tisztíts meg minket a mi bűneink sokaságától!
Most és… 6. hang
A legszentebb Istenszülőnek imádságai által, / irgalmas Urunk, /’ tisztíts meg minket a mi bűneink sokaságától!
Könyörülj rajtam, Isten, a te nagy irgalmasságod szerint, és könyörületed sokasága szerint töröld el gonoszságomat! 6. hang
Föltámadt Jézus a sírból, / mint előre megmondá, / adván nekünk örök életet /’ és gazdag kegyelmet.
Ekténia
Üdvözítsd, Isten, a te népedet és áldd meg örökségedet, látogasd meg világodat kegyelmeddel és irgalmasságoddal, emeld fel az igazhitű kereszténység hatalmát, küldd le reánk a te bőséges malasztodat, a mi legtisztább Királynénk, az Istenszülő és mindenkorszűz Máriának könyörgései által, a te drága és elevenítő keresztednek erejével, a tiszteletreméltó testnélküli mennyei erőknek oltalma által, a tisztes és dicső próféta, előkövet és keresztelő Jánosnak, a szent nevezetes és minden dicséretre méltó apostoloknak, szent atyáink, az egész egyház nagy tanítói és püspökeinek: Nagy Bazil, Gergely a hittudós, Aranyszájú Jánosnak, Atanáz és Cirillnek, és a liceabeli myrai főpüspök, csodatevő Szent Miklós atyánknak; a szent és jó győzelmű vértanúknak, szentéletű és isteni ihletésű atyáinknak, barlanglakó Antal és Teodóznak, szent N.-nek, kinek ma emlékét ünnepeljük, és minden szentjeidnek közbenjárása által, kérünk téged, nagyirgalmú Urunk, hallgass meg minket, hozzád esedező bűnösöket, és könyörülj rajtunk!
Uram, irgalmazz! Uram, irgalmazz! Uram, irgalmazz!
Uram, irgalmazz! (hatszor)
Uram, irgalmazz! Uram, irgalmazz! Uram, irgalmazz!
A te egyszülött Fiadnak irgalma, könyörülete és emberszeretete által, kivel áldott vagy, legszentebb jóságos és elevenítő Lelkeddel együtt most és mindenkor és örökkön örökké.
Amen.
Kánon – Katavászia
A Szent Kereszté
8. hang (51. oldal)
I. Keresztet jelezvén vesszejével Mózes, / a gyalogmenő Izraelnek / a Vörös-tengert megnyitá, / s leírván újra / a legyőzhetetlen győzelem jelét, / Fáraó szekereit / a hullámokba temeté. / Miértis Krisztus Istenünknek énekeljünk, /’ mert ő megdicsőült!
III. A vessző a titok / kijelentésére szolgált, / mert kivirágzása által választotta az Úr a főpapot; / de a hajdan terméketlen Egyháznak ma virágzott föl / a Keresztfa /’ a hatalomra és megerősödésre.
Konták, ikosz
2. hang (Ménea)
Istennek fővezére, / az isteni dicsőség szolgálattevője, / angyalok fejedelme s emberek oktatója, / kérj nekünk hasznosat és gazdag kegyelmet, /’ mint a testnélküliek fővezére!
Ikosz
Azt mondottad, Emberszerető, a rólad szóló írásokban, hogy angyalok sokasága a mennyekben örvendezik, mikor egy ember bűnbánatot tart, ó Halhatatlan! Ezért ó szíveket látó, egyetlen bűntelen, mi, jóllehet bűnösök vagyunk, minden nap bátorkodunk kérlelni téged, mint könyörületest, hogy kegyelmezz nekünk, és küldj nekünk, méltatlanoknak, bűnbánatot, és bocsásd meg, Uralkodónk, vétkeinket, hiszen a testnélküliek fővezére is könyörög érettünk!
Kathizma 
8. hang. Minta: A Bölcsességet és Igét... (Ménea)
Méltán lettél a mennyei rendek elöljárójává / és az isteni dicsőség szolgálattevőjévé. / Teremtődnek parancsára üdvös közbenjárója vagy a keresztényeknek, / és szellemi dicsőségeddel minden bajtól megszabadítasz. / Azért ma a hozzád illő módon dicsőítünk téged, Mihály fővezér, / midőn a te isteni ünnepeden neked éneklünk. / Imádd Krisztus Istent, hogy adjon nekünk bűnbocsánatot, /’ kik szeretettel ünnepeljük a te szent csodáidat!
Dicsőség... most és... Istenszülő-ének (mintadallam)
A Bölcsességet és Igét / kifejezhetetlen módon méhedbe fogadtad, Isten Anyja, / s világra hoztad a világnak Fenntartóját, / karjaidban hordoztad a mindenség Összetartóját, / a mindenek Táplálóját, Alkotóját és Urát. / Azért kérlek, legszentebb Szűz, aki téged hittel dicsőítelek, / hogy segíts megszabadulnom a bűnöktől, / amikor majd a Teremtő színe elé kell állnom. / Tisztaságos Szűz, Nagyasszony, / akkor majd a segítségedet nyújtsd nekem, /’ mert amit akarsz, megtehetsz, ó Szeplőtelen.
(51. oldal)
IV. Meghallám, Uram, / a te gondviselésed titkát, / és megértem a te műveidet, /’ és magasztalám a te Istenségedet.
V. Ó / háromszorosan boldog fa, / melyre szegeztetett / Krisztus, a király és Úr, / s mellyel elbukott a fa által csaló / általad megcsalatva, / ki testileg felfüggesztettél a Keresztre, / ajándékozván békességet /’ a mi lelkünknek!
VI. A tengeri szörny gyomrában Jónás / tenyereit kereszt alakban kiterjeszté / az üdvösséges kínszenvedést jelképezvén; / majd harmadnap kiszállván, / dicsőséges föltámadását ábrázolta / a testileg keresztre szegezett Krisztus Istennek, / ki harmadnapi föltámadásával /’ a világot megvilágosította.
Konták, ikosz
6. hang (201. oldal)
Éltető kezével a sötét mélységből / Üdvözítőnk a holtakat feltámasztá. / Krisztus Istenünk föltámadást ajándékozott az emberi nemnek, / mert ő a mi Megváltónk, /’ feltámadásunk, életünk és kegyelmes Istenünk.
Ikosz
Keresztedet és eltemettetésedet énekeljük, ó, Életadó, mi hívek, és leborulunk előtted, Halhatatlan, mert mint mindenható Isten a poklot megkötözted, a holtakat magaddal föltámasztottad, s a halál kapuit összezúztad. Mint Isten, megaláztad a pokol hatalmát, azért mi, föld szülöttei, szeretettel dicsőítünk téged, ki föltámadtál és az ellenség mindent lenyűgöző hatalmát megaláztad, föltámasztván mindazokat, kik benned hittek, a világot pedig megmentetted a kígyó fullánkjától s az ellenség fondorlataitól, mint mindnyájunk Istene!
 (52. oldal)
VII. A gonosz zsarnok esztelen parancsa az embereket megingatá, / mely Isten elleni tilalmat és utálatos káromlást lehelt, / de a három ifjút nem rettenté meg az állati düh, / sem az emésztő tűz, / hanem a Lélek harmatozó fuvallata mellett / lángok között énekelték: / Áldott vagy Te, /’ a mi és atyáink dicsőített Istene!
Elővers: Dicsérjük, áldjuk, imádjuk az Urat, énekeljük az Urat és magasztaljuk őt mindörökké!
VIII. A Háromsággal egyenlő számú ifjak, / áldjátok a teremtő Atyaistent, / énekeljétek a tüzet harmattá változtató Igét / és magasztaljátok a mindnyájunkat elevenítő Lelket, /’ aki legszentebb mindörökké.
Az Istenszülőt és világosság Anyját énekekben magasztaljuk!
Magasztalja az én lelkem az Urat, / és örvendez lelkem az én üdvözítő Istenemben!
Minden vers után énekelve:
Ki a keruboknál tiszteltebb / és a szeráfoknál / hasonlíthatatlanul dicsőbb vagy, / ki az Istent, az Igét / sérülés nélkül szülted, /’ téged valóságos Istenszülő, magasztalunk!
Versek:
Mert megtekintette szolgálójának alázatosságát, / íme, mostantól boldognak hirdet engem minden nemzedék! – Ki a keruboknál...
Mert nagy dolgot cselekedett velem a Hatalmas, kinek szent az ő neve, / és az ő irgalmassága nemzedékről nemzedékre száll az őt félőkön. – Ki a keruboknál...
Hatalmas dolgot cselekedett az ő karjaival, / elszélesztette a szívük szándékában kevélykedőket. – Ki a keruboknál...
Levetette a hatalmasokat a fejedelmi székből és fölmagasztalta az alázatosokat; / az éhezőket betöltötte jókkal és a gazdagokat üresen bocsátá. – Ki a keruboknál...
Oltalmába vette Izraelt, az ő szolgáját, megemlékezvén irgalmasságáról, / amint szólott atyáinknak, Ábrahámnak és az ő ivadékának örökre. – Ki a keruboknál...
(52. oldal)
IX. Titkos paradicsom / vagy te Istenszülő, / mely művelés nélkül / nevelte fel Krisztust, / ki az életadó / Keresztfát ültette a földbe, / s ki által / most felmagasztaltatva / őt imádjuk, /’ téged pedig dicsőítünk.
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert téged dicsérnek az összes mennyei erők és téged dicsőítünk, Atya, Fiú és Szentlélek, most és mindenkor és örökön örökké. 
Amen.
Szent az Úr a mi Istenünk! Szent az Úr a mi Istenünk! Szent az Úr a mi Istenünk! 
Szent az Úr a mi Istenünk! Szent az Úr a mi Istenünk! Szent az Úr a mi Istenünk! 
Fényének
Erényekben tündökölve tekintsünk az életet árasztó sír mellett álló fényes palástú férfiakra, s az arcukkal földre borult kenethozó asszonyokra, hogy megértsük az egek fölött uralkodónak föltámadását, és Péterrel együtt az Élet sírjához futva, ámulattal szemlélhessük Krisztust.
Dicsőség…
Gyülekezzél egész emberiség és nézd! Szemléld a szokatlan csodát, mely Khonéban történt! A testnélküli Mihály vesszejével megrepesztette a sziklát s a szent vízre rendetlenül folyó áradatot megszabályozta.
Most és…
Örvendezésre változtattad ősszüleink szomorkodását Urunk, midőn föltámadásod örömhírét tudattad a világgal. Azért tehát, ó Életadó, Szülőd által küldd le ránk könyörületességednek szívünket megvilágító fénysugarait, hogy neked így zenghessünk: Emberszerető Istenember, dicsőség a te föltámadásodnak!
Dicséreti sztichirák
6. hang
Minden lélek dicsérje az Urat! / Dicsérjétek az Urat a mennyekben! / Dicsérjétek őt a magasságban! /’ Téged illet, Isten, az ének.
Dicsérjétek őt minden angyalai, / dicsérjétek őt minden seregei! /’ Téged illet, Isten az ének.
6. hang (199. oldal)
A te kereszted, Uram, / a te népednek élete és feltámadása, / és benne remélve, / téged, mint feltámadott Istenünket éneklünk, /’ könyörülj rajtunk.
A te eltemettetésed, Uralkodónk, / megnyitá a paradicsomot az emberi nemnek, / és mi romlástól megszabadulván, / téged, mint feltámadott Istent éneklünk, /’ könyörülj rajtunk.
Az Atyával és Szentlélekkel együtt / énekeljük Krisztust, / ki feltámadt (/) halottaiból, / és hozzá kiáltunk: / Te vagy a mi életünk és feltámadásunk, /’ könyörülj rajtunk.
Harmadnapon feltámadtál Krisztus a sírból, / mint írva van, / föltámasztván ősatyánkat is; / azért az emberi nem dicsőít is téged, /’ és magasztalja a te feltámadásodat.
1. hang. Minta: A mennyei rendeknek öröme... (Ménea)
E földön angyali módon ünnepelvén / a dicsőség királyi székén trónoló Istennek / éneket énekeljünk: / Szent vagy, mennyei Atya, / szent vagy, egy örökkévalóságú Ige, /’ szent vagy, ó te legszentebb Lélek!
A sok mennyei lakó között bizalomban elsőséget élvezel, / és szabadon járulhatsz az Úr elé, / és ott állsz az elviselhetetlen dicsőségű királyi szék előtt, / és az isteni titkot szemléled, Mihály főangyal, / légy segítségünkre a mi szükségeinkben, / és ments meg minket imáid által a bajoktól /’ és kísértésektől, kérünk!
Első vagy a test nélküli angyalok között, / és szolgája az isteni fényáradatnak, / egyúttal szemlélője és bizalmasa az Úrnak. / Védelmezz minket, Mihály arkangyal, / kik téged tisztelünk /’ és a Szentháromságot híven énekeljük!
5. hang
Hová a te kegyessége árnyéka vetődik, szent arkangyal, / onnan a sátán ereje tovatűnik, / mert mint bukott hajnalcsillag, / nem bírja elviselni tündöklésed látását, / Kérünk azért, oltsd ki közbenjárásoddal / ellenünk szórt tüzes nyilait, / és ments meg minket az ő csapdáitól, /’ dicséretreméltó Mihály fővezér!
Dicsőség… 4. hang (56. oldal)
Kora hajnalban jöttek az asszonyok sírodhoz, Krisztusom, / és a keresett testet nem találták, / de a tusakodóknak / fényes ruhájú angyalok jelenvén meg, / ekképp szólának hozzájuk: / Mit keresitek az Élőt a holtak között? / Ő föltámadt, mint előre megmondá. / Emlékezzetek meg, mint szólott nektek! / Az asszonyok, hitelt adván szavaiknak, / hirdették a hallottakat, / ellenben a tanítványok a hír valósága fölött kételkedének, / lévén ők késedelmes hitűek. / Péter pedig a sírhoz futva meggyőződött, /’ és dicsőíté az Úrnak csodáit.
Most és… 2. hang (36. oldal)
Áldásteljes vagy te Istenszülő Szűz, / mert a tőled megtestesült a poklot meghódítá; / Ádámot visszahívta, / az átkot megszüntette, / Évát fölszabadította s a halált holttá tette, / és bennünket új életre ébresztett. / Azért énekelve kiáltjuk: / Áldott vagy Krisztus Istenünk, /’ ki ezeket így akartad, dicsőség néked!
Nagy Doxologia
Dicsőség neked Isten, ki földerítetted nekünk a világosságot!
Dicsőség a magasságban Istennek, / és békesség a földön, jóakarat az emberekben! / Dicsérünk téged, áldunk téged, imádunk és dicsőítünk téged. / Hálát adunk néked a te nagy dicsőségedért, Urunk, mennyei Királyunk! / Mindenható Atyaisten, egyszülött Fiú, Úr Jézus Krisztus és Szentlélek Úristenünk! / Isten Báránya, az Atyának Fia, / ki elveszed a világ bűneit, irgalmazz nekünk; / ki elveszed a világ bűneit, fogadd el a mi imádságainkat; / ki ülsz az Atyának jobbján, könyörülj rajtunk; / mert egyedül te vagy szent, / te egyedül Úr, / Jézus Krisztus, az Atyaisten dicsőségére. Amen!
Mindennap áldunk téged és dicsérjük nevedet örökké és mindörökkön örökké. / Add Urunk, hogy e napon minden bűntől megőrizzük magunkat! / Áldott vagy te Urunk, atyáinknak Istene! / dicséretes és dicsőséges a te neved mindörökké. Amen. / Legyen, Uram, a te kegyelmed rajtunk, / amint tebenned bíztunk! / Áldott vagy te, Urunk, taníts meg minket a te igazságaidra! / Áldott vagy te, Uralkodó, oktass bennünket a te igazságaidra! / Áldott vagy te, Szent, / világosíts meg minket a te igazságaiddal! / Uram, menedékünk voltál nekünk nemzedékről nemzedékre. Én mondám: / Uram irgalmazz nekem és gyógyítsd meg az én lelkemet, mert vétkeztem teellened. Hozzád menekülék Uram, taníts meg engem, hogy a te akaratodat cselekedjem, / mert te vagy az én Istenem, / mert nálad van az életnek forrása, / és a te világosságodban látjuk meg a világosságot. /’ Nyújtsd kegyelmedet a téged ismerőknek!
Szent Isten, / szent Erős, / szent Halhatatlan / irgalmazz nekünk! 
Szent Isten, / szent Erős, / szent Halhatatlan / irgalmazz nekünk! (Kétszer)
Dicsőség az Atyának és Fiúnak és Szentléleknek, most és mindenkor és örökkön örökké! Amen. Szent Halhatatlan / irgalmazz nekünk!
Szent Isten, / szent Erős, / szent Halhatatlan / irgalmazz nekünk! 
 Tropár
6. hang (39. oldal)
Föltámadván a sírból / és szétszaggatván a pokol kötelékeit, / megszüntetted, Uram, a halálos kárhozatot, / és mindenkit megszabadítottál az ellenség hálójából; / és megjelenvén apostolaidnak, / elküldted őket az evangélium hirdetésére, / miáltal békét szereztél az egész világnak, /’ egyedül irgalmas!
Ekténiák
Könyörülj rajtunk, Isten, a te nagy irgalmasságod szerint, kérünk téged, hallgass meg minket és könyörülj!
Uram, irgalmazz! Uram, irgalmazz! Uram, irgalmazz!
Könyörögjünk még szentséges főpásztorunk, N. római pápáért, istenszerető N. (érsek-) metropolitánkért (és N. püspökünkért), lelkiatyáinkért s Krisztusban minden atyánkfiáért!
Uram, irgalmazz! Uram, irgalmazz! Uram, irgalmazz!
Könyörögjünk még az itt jelenlévő s tőled nagy és bő kegyelmeket váró népért, a mi jótevőinkért és minden igazhitű keresztényért!
Uram, irgalmazz! Uram, irgalmazz! Uram, irgalmazz!
Mert irgalmas és emberszerető Isten vagy, és téged dicsőítünk, Atya és Fiú és Szentlélek, most és mindenkor és örökkön örökké.
Amen.

Teljesítsük reggeli könyörgésünket az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Hogy ezen egész napot tökéletesen szentül, békességben és vétek nélkül töltsük el, kérjük az Úrtól!
Add meg, Uram!
A békesség angyalát, a hűséges vezetőt, lelkünk és testünk őrzőjét kérjük az Úrtól!
Add meg, Uram!
Bűneink és vétségeink bocsánatát és elengedését kérjük az Úrtól!
Add meg, Uram!
Jókat és hasznosakat lelkünknek és a világnak békességet kérjünk az Úrtól!
Add meg, Uram!
Hogy életünknek hátralevő részét békében és bűnbánatban töltsük, kérjük az Úrtól!
Add meg, Uram!
Hogy életünket keresztény módon, gyötrelem és szégyen nélkül végezzük be, s hogy Krisztus félelmetes ítélőszéke előtt jó feleletet adjunk, kérjük az Úrtól!
Add meg, Uram!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert az irgalom, könyörület és emberszeretet Istene vagy és téged dicsőítünk, Atya és Fiú és Szentlélek, most és mindenkor és örökkön örökké.
Amen.
Békesség mindnyájatoknak!
És a te lelkednek!
Fejeteket hajtsátok meg az Úrnak!
Néked, Uram!
Mert téged illet, hogy könyörülj rajtunk s üdvözíts minket Istenünk és téged dicsőítünk, Atya és Fiú és Szentlélek, most és mindenkor és örökkön örökké.
Amen.
Elbocsátó
Bölcsesség!
Adj áldást!
Krisztus, a mi Istenünk ki áldott és dicsőített öröktől fogva.
Tedd erőssé, Isten, az igaz katolikus hitet örökkön örökké!
Legszentebb Istenszülő, üdvözíts minket!
Ki a keruboknál tiszteltebb és a szeráfoknál hasonlíthatatlanul dicsőbb vagy, ki az Istent, az Igét sérülés nélkül szülted, téged valóságos Istenszülő magasztalunk!
Dicsőség néked, Krisztus Istenünk, a mi reménységünk, dicsőség néked!
Dicsőség az Atyának és Fiúnak és Szentléleknek most és mindenkor és örökkön örökké. Amen. Uram, irgalmazz! Uram, irgalmazz! Uram, irgalmazz! Adj áldást, uram!

(A pap az elbocsátó imádságot mondja.)
Amen.
Az Úr áldása reátok az ő kegyelmével és emberszeretetével mindig, most és mindenkor és örökkön örökké!
Amen.
